钦定古今图书集成/明伦汇编/闺媛典/第131卷 > 周琳妻何氏
## 钦定古今图书集成/明伦汇编/闺媛典/第131卷 > 周琳妻何氏

按《武昌县志》：何氏，孝子周琳妻，出右族，通《孝经》《女诫》。
琳代父从军战死，氏闻讣，号泣几绝，检箧中故衣冠
屐，招魂安厝于邑东祖茔之傍。孀居，躬纺绩教子，扃
户以防微渐，声不闻于户外。阅四十年，疾革，语二子
曰：“予死祔汝父兆。”遂沐浴更衣而逝，年七十。子孙奕
世皆有显名。